KLAIPĖDOS MIESTO SAVIVALDYBĖS

ADMINISTRACIJOS DIREKTORIUS

ĮSAKYMAS

DĖL PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE PRAŠYMŲ LEIDIMAMS GAUTI PRIĖMIMO, DERINIMO, LEIDIMŲ, LEIDIMŲ DUBLIKATŲ IŠDAVIMO, PREKYBOS IR PASLAUGŲ TEIKIMO LAIKO APRIBOJIMO, LEIDIMŲ GALIOJIMO SUSTABDYMO, GALIOJIMO PANAIKINIMO TVARKOS APRAŠO PATVIRTINIMO

2014 m. liepos 3 d. Nr. AD1-2014

Klaipėda

Vadovaudamasi Lietuvos Respublikos vietos savivaldos įstatymo 29 straipsnio 8 dalies 2 punktu, Prekybos ir paslaugų teikimo Klaipėdos miesto viešosiose vietose tvarkos aprašo, patvirtinto Klaipėdos miesto savivaldybės tarybos 2011 m. spalio 27 d. sprendimu Nr. T2-331 (nauja redakcija, patvirtinta 2014 m. birželio 27 d. sprendimu Nr. T2-141), 27 punktu:

1. Tvirtinu Prekybos ir paslaugų teikimo Klaipėdos miesto viešosiose vietose prašymų leidimams gauti priėmimo, derinimo, leidimų, leidimų dublikatų išdavimo, prekybos ir paslaugų teikimo laiko apribojimo, leidimų galiojimo sustabdymo, galiojimo panaikinimo tvarkos aprašą (pridedama).

2. Pripažįstu netekusiu galios Klaipėdos miesto savivaldybės administracijos direktoriaus 2013 m. balandžio 25 d. įsakymą Nr. AD1-987 „Dėl Prekybos ir paslaugų teikimo laiko apribojimo Klaipėdos miesto viešosiose vietose, leidimų prekiauti ir teikti paslaugas Klaipėdos miesto viešosiose vietose galiojimo sustabdymo, galiojimo panaikinimo tvarkos aprašo patvirtinimo“.

3. Skelbiu šį įsakymą Teisės aktų registre ir Klaipėdos miesto savivaldybės interneto svetainėje.

Savivaldybės administracijos direktorė	Judita Simonavičiūtė

PATVIRTINTA

Klaipėdos miesto savivaldybės administracijos

direktoriaus 2014 m. liepos 3 d.

įsakymu Nr. AD1-2014

PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE PRAŠYMŲ LEIDIMAMS GAUTI PRIĖMIMO, DERINIMO, LEIDIMŲ, LEIDIMŲ DUBLIKATŲ IŠDAVIMO, PREKYBOS IR PASLAUGŲ TEIKIMO LAIKO APRIBOJIMO, LEIDIMŲ GALIOJIMO SUSTABDYMO, GALIOJIMO PANAIKINIMO TVARKOS APRAŠAS

I SKYRIUS

BENDROSIOS NUOSTATOS

1. Prašymų leidimams gauti priėmimo, derinimo, leidimų, leidimų dublikatų išdavimo, prekybos ir paslaugų teikimo laiko apribojimo, leidimų prekiauti ir teikti paslaugas galiojimo sustabdymo, galiojimo panaikinimo tvarkos aprašas (toliau – Aprašas) nustato prekybos ir paslaugų teikimo leidimų, leidimų dublikatų išdavimo, prekybos ir paslaugų teikimo laiko apribojimo, leidimų prekiauti ir teikti paslaugas galiojimo sustabdymo, galiojimo panaikinimo tvarką Klaipėdos miesto viešosiose vietose.

2. Leidimas prekiauti ir teikti paslaugas Klaipėdos miesto viešosiose vietose (toliau – Leidimas) – dokumentas, suteikiantis asmeniui teisę verstis mažmenine prekyba ar teikti paslaugas konkrečioje Klaipėdos miesto viešojoje vietoje.

3. Prašymai priimami, derinami, Leidimai, Leidimų dublikatai fiziniams ir juridiniams asmenims išduodami, prekybos ir paslaugų teikimo laikas apribojamas, Leidimų galiojimas sustabdomas, galiojimas panaikinamas vadovaujantis Prekybos ir paslaugų teikimo Klaipėdos miesto viešosiose vietose tvarkos aprašu, patvirtintu Klaipėdos miesto savivaldybės tarybos 2011 m. spalio 27 d. sprendimu Nr. T2-331 (nauja redakcija, patvirtinta 2014 m. birželio 27 d. sprendimu Nr. T2-141), Prekybos ir paslaugų teikimo Klaipėdos miesto viešosiose vietose vietinės rinkliavos nuostatais, patvirtintais Klaipėdos miesto savivaldybės tarybos 2011 m. spalio 27 d. sprendimu Nr. T2-331, Lietuvos Respublikos žemės ūkio ministro 2009 m. gegužės 15 d. įsakymu Nr. 3D-357 „Dėl Prekybos savos gamybos žemės ūkio ir maisto produktais viešose vietose rekomendacijų aprašo“, kitais teisės aktais ir dokumentais bei šiuo Aprašu.

4. Leidimų, Leidimų dublikatų išdavimo, prekybos ir paslaugų teikimo laiko apribojimo, Leidimų galiojimo sustabdymo, galiojimo panaikinimo dokumentus ruošia Klaipėdos miesto savivaldybės administracijos (toliau – Savivaldybės administracija) Investicijų ir ekonomikos departamento Licencijų, leidimų ir vartotojų teisių apsaugos skyrius pagal užduotis, gautas iš Savivaldybės administracijos Informavimo ir e. paslaugų skyriaus Vieno langelio ir e. paslaugų poskyrio (toliau – Vieno langelio ir e. paslaugų poskyris), arba vadovaudamasis tiesiogiai į skyrių gautais dokumentais, patvirtinančiais pažeidimų faktą ir taikytas nuobaudas.

5. Prekybos ir paslaugų teikimo laikas apribojamas, Leidimo galiojimas sustabdomas, Leidimo galiojimas panaikinamas Savivaldybės administracijos direktoriaus įsakymu, kuriame yra nurodoma prekybos ar paslaugų teikimo laiko apribojimo ar Leidimo galiojimo sustabdymo pradžia ir pabaiga, data, nuo kada yra panaikinamas Leidimo galiojimas. Laikas, kuriam apribojamas prekybos ar paslaugų teikimo laikas ar sustabdomas Leidimo galiojimas, pradedamas skaičiuoti nuo įsakymo įsigaliojimo dienos.

6. Informacija apie prekybos ar paslaugų teikimo laiko apribojimą, Leidimo galiojimo sustabdymą, Leidimo galiojimo panaikinimą skelbiama savivaldybės interneto svetainėje.

7. Priėmus sprendimą dėl prekybos ar paslaugų teikimo laiko apribojimo, Leidimo sustabdymo ar dėl Leidimo galiojimo panaikinimo, asmuo, kuriam taikomos šios poveikio priemonės, apie tai informuojamas registruotu laišku per 3 darbo dienas nuo įsakymo įsigaliojimo dienos.

8. Apribojus prekybos ar paslaugų teikimo laiką ar sustabdžius Leidimo galiojimą, asmuo, kuriam pritaikytas prekybos ar paslaugų teikimo laiko apribojimas ar sustabdytas Leidimo galiojimas, privalo pateikti Leidimą patikslinti Savivaldybės administracijai (Vieno langelio ir e. paslaugų poskyriui) per 5 darbo dienas nuo pranešimo apie prekybos ar paslaugų teikimo laiko apribojimą ar Leidimo galiojimo sustabdymą įteikimo dienos.

Panaikinus Leidimo galiojimą, asmuo, kuriam taikoma ši poveikio priemonė, Leidimą privalo grąžinti Savivaldybės administracijai (Vieno langelio ir e. paslaugų poskyriui) per 5 darbo dienas nuo pranešimo apie Leidimo galiojimo panaikinimą įteikimo dienos.

9. Visi raštai, pranešimai suinteresuotiems asmenims, kuriuos parengti ir išsiųsti numatyta pagal šį Aprašą, siunčiami registruotais laiškais adresais, kuriuos asmenys nurodė pateikdami prašymus dėl Leidimų išdavimo.

II SKYRIUS

PRAŠYMŲ LEIDIMAMS GAUTI PRIĖMIMO, DERINIMO, LEIDIMŲ, LEIDIMŲ DUBLIKATŲ IŠDAVIMO TVARKA

10. Leidimus prekybai ar paslaugų teikimui išduoda Savivaldybės administracija. Leidimas išduodamas laikotarpiui, už kurį sumokėta vietinė rinkliava. Leidimas prekiauti ar teikti paslaugas švenčių, masinių renginių metu išduodamas tik šventės, masinio renginio trukmės laikui.

Leidimas prekiauti ar teikti paslaugas neišduodamas švenčių, masinių renginių, kurie organizuojami ne valstybei ar savivaldybei nuosavybės teise priklausančioje ar patikėjimo teise valdomoje teritorijoje, metu, taip pat, kai prekiautojai ar paslaugų teikėjai atskiru Klaipėdos miesto savivaldybės tarybos sprendimu yra atleisti nuo vietinės rinkliavos mokėjimo, arba, kai veikla vykdoma ant valstybei ar savivaldybei nuosavybės teise priklausančio ar patikėjimo teise valdomo ir konkurso būdu išnuomoto įrenginio, esančio viešojoje vietoje.

Leidimai prekiauti ar teikti paslaugas gali būti išduodami ir konkurso būdu. Konkurso vykdymo komisiją sudaro ir konkurso nuostatus bei komisijos darbo reglamentą tvirtina Savivaldybės administracijos direktorius.

Leidimo dublikatas išduodamas pateikus prašymą, kuriame turi būti nurodyta Leidimo praradimo priežastis.

11. Leidimui gauti juridiniai ir fiziniai asmenys Vieno langelio ir e. paslaugų poskyriui pateikia šiuos dokumentus:

11.1. Leidimui prekybai:

11.1.1. prašymą, kuriame nurodoma: įmonės pavadinimas, kodas (fizinio asmens – vardas, pavardė, dokumento, suteikiančio teisę užsiimti pageidaujama veikla, numeris), adresas, telefono numeris, prašymo pateikimo data, pageidaujamas veiklos vykdymo laikotarpis, parduodamų prekių asortimentas, darbo vietos adresas, numeris (jeigu jis yra), darbo vietos įrengimo charakteristika, užimamas plotas (m2);

11.1.2. laikinųjų įrenginių ar specializuoto automobilio sprendinius arba kiosko, paviljono, nestacionariosios lauko kavinės ar išplėstų aptarnavimo vietų prie stacionariosios viešojo maitinimo vietos projektą;

11.1.3. Valstybinės maisto ir veterinarijos tarnybos išduoto maisto tvarkymo subjekto patvirtinimo pažymėjimo kopiją (pateikia prekiaujantys maisto prekėmis, žemės ūkio produkcija, teikiantys maitinimo paslaugas, išskyrus prekiaujančius švenčių, masinių renginių metu);

11.1.4. įmonės registravimo pažymėjimo, verslo liudijimo ar kito dokumento, suteikiančio teisę vykdyti veiklą, kopiją;

11.1.5. specializuoto automobilio valstybinės registracijos ir techninės apžiūros dokumentų kopijas (jeigu šie dokumentai turi būti išduoti teisės aktų nustatyta tvarka);

11.1.6. ūkininko pažymėjimo ar kito dokumento, įrodančio, kad žemės ūkio produkcija užauginta asmeniniame ūkyje, sodo sklype ar pan., kopiją (pateikia prekiaujantys žemės ūkio produkcija be verslo liudijimo);

11.1.7. mokamąjį pavedimą ar kvitą, įrodantį, kad sumokėta nustatyta vietinė rinkliava;

11.1.8. mokamąjį pavedimą ar kvitą, įrodantį, kad sumokėta nustatyta vietinė rinkliava už komunalinių atliekų surinkimą iš atliekų tvarkytojų ir atliekų tvarkymą;

11.2. Leidimui teikti paslaugas:

11.2.1. prašymą, kuriame nurodoma: įmonės pavadinimas, kodas (fizinio asmens – vardas, pavardė, dokumento, suteikiančio teisę užsiimti pageidaujama veikla, numeris), adresas, telefono numeris, prašymo pateikimo data, pageidaujamas veiklos vykdymo laikotarpis, teikiamos paslaugos, darbo vietos adresas, numeris (jeigu jis yra), darbo vietos įrengimo charakteristika, užimamas plotas (m2);

11.2.2. laikinųjų įrenginių ar specializuoto automobilio sprendinius arba kiosko, paviljono projektą;

11.2.3. įmonės registravimo pažymėjimo, verslo liudijimo ar kito dokumento, suteikiančio teisę vykdyti veiklą, kopiją;

11.2.4. gyvūną identifikuojančio dokumento kopiją (teikiant pasivažinėjimo kinkomuoju transportu paslaugą), specializuoto automobilio valstybinės registracijos ir techninės apžiūros dokumentų kopijas (jeigu šie dokumentai turi būti išduoti teisės aktų nustatyta tvarka);

11.2.5. mokamąjį pavedimą ar kvitą, įrodantį, kad sumokėta nustatyta vietinė rinkliava;

11.2.6. mokamąjį pavedimą ar kvitą, įrodantį, kad sumokėta nustatyta vietinė rinkliava už komunalinių atliekų surinkimą iš atliekų tvarkytojų ir atliekų tvarkymą.

12. Dokumentų kopijos turi būti tinkamai patvirtintos.

13. Prašymą ir būtinus pridedamus dokumentus Savivaldybės administracijai galima pateikti asmeniškai, per elektroninių dokumentų valdymo sistemą, elektroniniu paštu arba faksu.

14. Jeigu prekiaujama ar teikiamos paslaugos šventės, masinio renginio metu, prašymas turi būti suderintas su renginio organizatoriumi arba renginio organizatorius pateikia prekiautojų ir paslaugų teikėjų sąrašą su nurodytais prekybos ar paslaugų teikimo vietų adresais ir numeriais.

15. Jeigu prekiaujama ar teikiamos paslaugos ne valstybei ar savivaldybei nuosavybės teise priklausančioje ar patikėjimo teise valdomoje teritorijoje, prekiautojas ar paslaugos teikėjas, be šio Aprašo 11.1 arba 11.2 papunkčiuose išvardytų dokumentų, papildomai turi pateikti dokumentus, įrodančius žemės sklypo valdymo teisėtumą (žemės sklypo registracijos Nekilnojamojo turto registro duomenų bazėje dokumento kopiją, dokumento, įrodančio, kad žeme naudojamasi teisėtai (jeigu veiklą vykdo ne žemės savininkas), kopiją).

16. Jeigu nesikeičia prekybos ar paslaugų teikimo vieta, būdas ir nėra pasibaigęs prekybos ar paslaugų teikimo laikinųjų įrenginių sprendinių arba kiosko, nestacionariosios lauko kavinės, išplėstų aptarnavimo vietų prie stacionariosios viešojo maitinimo vietos projekto suderinimo terminas ir pats veiklos objektas nėra pakitęs, Leidimui išduoti iki sprendinių ar projekto suderinimo termino pabaigos prie prašymo pridedami tik galiojančio verslo liudijimo (jeigu veikla vykdoma su verslo liudijimu) kopija ir mokamieji pavedimai ar kvitai, įrodantys, kad sumokėta nustatyta vietinė rinkliava už Leidimo išdavimą, taip pat komunalinių atliekų surinkimą iš atliekų tvarkytojų ir atliekų tvarkymą.

17. Savivaldybės administracijoje gauti prašymai su pridėtais dokumentais derinami:

17.1. laikinųjų įrenginių, specializuotų automobilių sprendiniai: teritorijos ar žemės sklypo, kuriame bus vykdoma veikla, planas su gretimybėmis ir nurodyta veiklos vykdymo vieta, bendras vaizdas ir vizualizacija, formos su nurodytais matmenimis (sprendiniai turi būti pasirašyti pareiškėjo ir suderinti su žemės sklypo savininkais, nuomininkais ar naudotojais) – su Savivaldybės administracijos Urbanistinės plėtros departamento Architektūros ir miesto planavimo skyriaus atstovu;

17.2. kiosko, paviljono, nestacionariosios lauko kavinės, išplėstų aptarnavimo vietų prie stacionariosios viešojo maitinimo vietos projektas: aiškinamasis raštas, teritorijos ar žemės sklypo, kuriame bus vykdoma veikla, planas ant topografinės nuotraukos pagrindo su nurodytomis sklypo ribomis ir gretimybėmis, objekto išdėstymas žemės sklype ar teritorijoje su matmenimis, objekto detalizacija, išklotinės, formos, naudojamos medžiagos, spalviniai sprendimai (projektas turi būti pasirašytas projekto vadovo ir užsakovo bei suderintas su žemės sklypų savininkais, nuomotojais ar naudotojais) – su Savivaldybės administracijos Urbanistinės plėtros departamento Architektūros ir miesto planavimo, Miesto ūkio departamento Miesto tvarkymo ir Urbanistinės plėtros departamento Paveldosaugos (jeigu veikos objektą planuojama statyti U16–U17 teritorijose, patvirtintose Lietuvos Respublikos kultūros ministro 2012 m. kovo 27 d. įsakymu Nr. ĮV-205 „Dėl Klaipėdos miesto išorinės dalies (unikalus kodas kultūros vertybių registre: 22012) teritorijos ir apsaugos zonos ribų plano patvirtinimo“ ir 2012 m. kovo 27 d. įsakymu Nr. ĮV-204 „Dėl Klaipėdos miesto senamiesčio (unikalus kodas kultūros vertybių registre: 16075) teritorijos ir apsaugos zonos ribų plano patvirtinimo“) skyrių atstovais.

18. Savivaldybės administracijos suderinti sprendiniai ir projektai galioja:

18.1. sprendiniai – 1 metus;

18.2. projektai – 3 metus.

19. Leidimas prekybai ar paslaugų teikimui išduodamas per 5 darbo dienas nuo visų šio Aprašo 11.1 ar 11.2 papunkčiuose išvardytų dokumentų pateikimo dienos, kai ruošiamasi prekiauti iš laikinųjų įrenginių, specializuotų automobilių.

Leidimas prekybai ar paslaugų teikimui išduodamas per 8 darbo dienas nuo visų šio Aprašo 11.1 ar 11.2 papunkčiuose išvardytų dokumentų pateikimo dienos, kai ruošiamasi prekiauti iš kiosko, paviljono, nestacionariosios lauko kavinės, išplėstų aptarnavimo vietų prie stacionariosios viešojo maitinimo vietos.

Jeigu pateikti ne visi, nevisiškai, neteisingai užpildyti dokumentai arba jie neatitinka dokumentams keliamų reikalavimų, arba pateikti neteisingi duomenys, Leidimo išdavimo terminas skaičiuojamas nuo visų arba papildytų (patikslintų) dokumentų gavimo dienos.

Prekybos ar paslaugų teikimo vieta laikoma užimta, jei iki išduoto Leidimo vykdyti veiklą šioje vietoje galiojimo termino pabaigos likusios daugiau kaip 5 darbo dienos.

Prekybos ar paslaugų teikimo vieta laikoma neužimta ir pateikti prašymą Leidimui vykdyti veiklą šioje vietoje gauti gali kitas asmuo, jei išduotas Leidimas vykdyti veiklą toje vietoje galioja 10 ir mažiau kalendorinių dienų per mėnesį.

20. Leidimas prekybai ar paslaugų teikimui neišduodamas, jeigu:

20.1. paaiškėja, kad Leidimui gauti buvo pateikti negaliojantys arba suklastoti dokumentai;

20.2. pateikiami ne visi, nevisiškai, neteisingai užpildyti dokumentai arba jie neatitinka dokumentams keliamų reikalavimų, arba pateikti neteisingi duomenys ir pareiškėjas nevykdo reikalavimo ištaisyti šiuos trūkumus.

III SKYRIUS

PREKYBOS IR PASLAUGŲ TEIKIMO LAIKO KLAIPĖDOS MIESTO VIEŠOSIOSE VIETOSE APRIBOJIMAS

21. Prekybos ar paslaugų teikimo laikas 6 mėnesiams apribojamas iki 19.00 val. vadovaujantis Prekybos ir paslaugų teikimo Klaipėdos miesto viešosiose vietose tvarkos aprašo, patvirtinto Klaipėdos miesto savivaldybės tarybos 2011 m. spalio 27 d. sprendimu Nr. T2-331 (nauja redakcija, patvirtinta 2014 m. birželio 27 d. sprendimu Nr. T2-141), 30.1 papunkčiu.

22. Jeigu išduoto Leidimo galiojimas trumpesnis negu pritaikytas apribojimas, apribojimas taikomas visam Leidimo galiojimo laikui ir pratęstam Leidimo galiojimui, kol sueis 6 mėnesių terminas.

IV SKYRIUS

LEIDIMŲ PREKIAUTI IR TEIKTI PASLAUGAS KLAIPĖDOS MIESTO VIEŠOSIOSE VIETOSE GALIOJIMO SUSTABDYMAS

23. Leidimo galiojimas sustabdomas 6 mėnesiams vadovaujantis Prekybos ir paslaugų teikimo Klaipėdos miesto viešosiose vietose tvarkos aprašo, patvirtinto Klaipėdos miesto savivaldybės tarybos 2011 m. spalio 27 d. sprendimu Nr. T2-331 (nauja redakcija, patvirtinta 2014 m. birželio 27 d. sprendimu Nr. T2-141), 30.2 papunkčiu.

24. Jeigu išduoto Leidimo galiojimas trumpesnis negu Leidimo galiojimo sustabdymo laikotarpis, Leidimo galiojimo sustabdymas taikomas visam Leidimo galiojimo laikui ir laikotarpiui, kol sueis nustatytas 6 mėnesių terminas.

V SKYRIUS

LEIDIMŲ PREKIAUTI IR TEIKTI PASLAUGAS KLAIPĖDOS MIESTO VIEŠOSIOSE VIETOSE GALIOJIMO PANAIKINIMAS

25. Leidimo galiojimas panaikinamas vadovaujantis Prekybos ir paslaugų teikimo Klaipėdos miesto viešosiose vietose tvarkos aprašo, patvirtinto Klaipėdos miesto savivaldybės tarybos 2011 m. spalio 27 d. sprendimu Nr. T2-331 (nauja redakcija, patvirtinta 2014 m. birželio 27 d. sprendimu Nr. T2-141), 30.3 papunkčiu.

26. Panaikinus Leidimo galiojimą, naujas gali būti išduotas ne anksčiau kaip po vienų metų nuo Leidimo galiojimo panaikinimo dienos.

________________________________________